Do dogovora između Kaprijana i Žirjana oko nove rute brzog broda ‘Broč’ i trajekta u ljetnim mjesecima nije došlo do 5. siječnja 2014. godine, roka koji im je dala Agencija za priobalni promet u Splitu da usklade svoje stavove uz medijaciju Grada Šibenika.

– Jednostavno, Kaprijani su toliko tvrdoglavi, nisu nam htjeli izaći u susret ni za najmanju sitnicu, sve naše prijedloge su rezolutno odbili. Zapravo, nakon sastanka koji smo održali s njima i gradonačelnikom Željkom Burićem još prije Božića, odbili su svaki novi sastanak. Gradonačelnik nije htio zauzimati strane u našem sukobu, kao ni Agencija za priobalni promet, ravnatelj kapetan Ivan Franičević rekao nam je da se moramo sami dogovoriti, da na niti jedan način ne želi zauzimati strane, ma koliko mu se naš prijedlog nove rute pruge do Žirja i Kaprija svidio. Ogorčeni smo, svi Žirjani, i namjeravamo sve skupa podignuti na više instance, koliko god visoko treba. Nećemo odustati – kaže jedan od voditelja žirjanske inicijative za promjenu trase pruge do šibenskih otoka Anton Dobra.

OTOČKI PSIHOLOŠKI RAT

Do sastanka između zavedenih otočana i gradonačelnika, dakle, nije ni došlo, ali to ne znači i da su i Kaprijani i Žirjani mirovali oko Božića i Nove godine. Ako ništa drugo, došlo je do pravog psihološkog rata. Što preko medija, što preko internetskih društvenih mreža. Tako su Žirjani s novogodišnjeg domjenka na kojem se okupilo njih stotinjak snimili grupnu fotografiju, te je poslali na medije, ali i na adresu Mjesnog odbora Kaprije i Dinka Jelovčića.

U njoj su Kaprijanima na simboličan način poručili da ih ima znatno više nego Kaprijana, te da su znatno mlađi.

Citiramo: ‘Žirjani okupljeni s novogodišnjom čestitkom prijateljima i susjedima Kaprijanima s porukom i lijepim željama u novoj godini, u nadi da nađemo pozitivno rješenje zajedničkog problema. Malo nas je, al nas ima…’, poručili su Žirjani ispod grupne fotografije s novogodišnjeg domjenka na otoku.

– Htjeli smo im i time pokazati našu snagu i složnost, pa neće nam nekoliko starijih ljudi iz Kaprija zbog nekih svojih privatnih interesa produžiti putovanje do Žirja za skoro 45 minuta, a njih ništa ne bi koštalo da su nam izašli u susret. Ponavljam, imam jako puno prijatelja na Kapriju, a problem stvaraju samo njih pet – šest starijih, okupljenih oko Mjesnog odbora, vjerojatno jer žele da se pristanište na Kapriju izmjesti 200 metara izvan vale, pa bi dobili luku nautičkog turizma, i na tome bi ubirali dobre novce. A Žirjane ‘ko šiša’. E, pa neće ići tako, gurat ćemo naše zahtjeve i dalje, ma koliko to trajalo i koštalo nas novaca i vremena – poručuje Anton Dobra.

BRANIT ĆE PORAT I TIJELIMA

S druge strane, Kaprijani, točnije ljudi oko MO-a izjavili su za medije da neće dopustiti promjenu rute, niti da se brzina ‘Broča’ poveća, te ako do toga dođe, da će svojim tijelima fizički zabraniti pristajanje broda na Kaprije.

Uz sve to uzmimo i lošu atmosferu na brodu, budući da Kaprijani i Žirjani i dalje moraju zajednički putovati od svojih otoka do Šibenika i nazad, punu sumnjivih pogleda i prigovaranja, a oni koji su dosad ugodno razgovorom prikraćivali vrijeme putovanja, sad uopće ne komuniciraju, onaj naslov Brešanovog filma ‘Kako je počeo rat na mom otoku’ sve više dobiva na snazi. Dakle, možemo i dalje očekivati uzbudljive vijesti s šibenska dva najveća otoka.

Komentiraj

komentara Komentari objavljeni pod određenim korisničkim imenom nisu stav uredništva ili izdavača, pa ne snosimo nikakvu odgovornost za štetu trećoj osobi.